Vniuersis presentes litteras inspecturis omnes et singulj terram Satagundie inhabitantes salutem in Domino. Noueritis, quod nos anno Dominj mccclxx quarto,¹ xvj² die mensis Julij, apud ecclesiam Kumo in publice placito congregatj, requisiti fuimus per reuerendum in Christo patrem, dominum Johannem, diuina miseracione episcopum Aboensem, super capellis Kem et Joki, videlicet an dicte capelle infra limites archiepiscopatus Vpsalensis uel pocius infra limites Aboensis dyocesis in Norrabothn³ sese contingentes site existerent⁴ et fundate. Nos vero huiusmodi inquisicioni iuxta consciencias nostras satisfacere cupientes, ostendimus, sicut et iuramentis nostris probare volumus requisiti, quod dicte capelle Kem et Joky cum villis et annexis infra limites certos Aboensis dyocesis sunt constructe et tanto tempore subiecte erant regimini ecclesie Aboensis, quod de contrario hominum memoria non existit, sic quod ipsa ecclesia Aboensis in prefatis capellis libera et pacifica possessione fungebatur vsque modo. De et super quibus omnibus premissis non solum nos per experienciam, verum eciam per legittima patrum nostrorum documenta recepimus plenam fidem. Datum sub sigillo commvnitatis nostre supradicte, anno, die et loco suprascriptis, presentibus clericis et laycis fidedignis.⁵